SKRIFTLIG FORESPØRGSEL E-2619/02

af Erik Meijer (GUE/NGL) til Kommissionen

(18. september 2002)

Om: Alle politiske bevægelsers ret til at organisere sig og deltage i parlamentsvalg og de deraf følgende rettigheder

1. Er Kommissionen enig i, at det i EU hører til det parlamentariske demokratis væsen, at enhver politisk bevægelse, hvor omstridt dens målsætninger end måtte være for andre, har ret til at hverve tilhængere for sine synspunkter, deltage i valg på forskellige forvaltningsniveauer, på grundlag heraf forfægte sine synspunkter i den parlamentariske debat og om muligt bidrage til, at der træffes flertalsafgørelser og dannes flertalskoalitioner?

2. Er Kommissionen også enig i, at det på grundlag af dette princip er muligt midlertidigt at frakende kriminelle eller voldelige personer, som ved en domstol idømmes en straf, valgretten og at forbyde organisationer, som ved en domstol er dømt for voldelige aktiviteter, men at det aldrig er muligt at fratage en politisk bevægelse, som et flertal betragter som uønsket, retten til at organisere sig og deltage i valg på lokalt, regionalt, nationalt og europæisk plan?

3. Er Kommissionen enig i, at man bør undgå en situation, som hos uanset hvilken politisk bevægelse der måtte være tale om kan vække det indtryk, at den ikke kan have nogen som helst forhåbning om at virkeliggøre sine målsætninger ad fredelig parlamentarisk vej, og at det tværtimod er ønskværdigt, at de, der hidtil desværre har søgt at virkeliggøre deres målsætninger med brug af vold, integreres bedre i det parlamentariske demokrati, netop for at modvirke enhver opslutning om terrorisme?

4. Retslige og parlamentariske organer i den spanske stat har for nylig truffet en beslutning, som ikke begrænser sig til at bekæmpe en organisation, der bruger vold, men som forhindrer en bestemt politisk bevægelse uanset dennes navn og status som juridisk person i fortsat at organisere sig som parti og fortsat at deltage i valg. Mener Kommissionen, at denne beslutning er i overensstemmelse med de demokratiske principper, der er omtalt i spørgsmål 1 og 2 ovenfor?

Samlet svarafgivet på Kommissionens vegne af António Vitorinopå skriftlige forespørgsler E-2619/02 og E-2620/02

(21. november 2002)

Kommissionen skal anføre, at de spørgsmål, der stilles af det ærede medlem vedrørende politiske bevægelser og deres deltagelse i parlamentsvalg i al almindelighed og vedrørende den særlige situation i en medlemsstat, hører under medlemsstaternes kompetenceområde.

Med hensyn til valg til Europa-Parlamentet fastsættes det på den anden siden både i den nuværende retsakt fra 1976(1) og i forslaget til beslutning om ændring af retsakten(2), at proceduren ved valg til Europa-Parlamentet i hver enkelt medlemsstat reguleres ved nationale bestemmelser. Det gælder ligeledes de regler og betingelser, der gælder for politiske partier ved udvælgelse af kandidater og deltagelse i valg.

Kommissionen er derfor ikke i stand til at besvare de stillede spørgsmål.

(1) Lov om valg af repræsentanter til Europa-Parlamentet ved direkte universal valg knyttet til Rådets beslutning 76/787/EKSF; EØF, Euratom af 20. september 1976, EFT L 278 af 8.10.1976.

(2) Udkast til Rådets beslutning (8964/2002) om ændring af lov om valg af repræsentanter til Europa-Parlamentet med direkte universel valg knyttet til Rådets beslutning 76/787/EKSF, EØF, Euratom af 20. september 1976.